Na osnovu člana 189 stav 1 Zakona o lokalnoj samoupravi („Službeni list CG“, br. 2/18, 34/19, 38/20, 50/22 i 84/22), člana 38 stav 1 i člana 136 Statuta Opštine Nikšić („Službeni list CG –Opštinski propisi“, broj 31/18 i 21/23), Skupština opštine Nikšić, na sjednici održanoj \_\_\_\_\_\_\_\_2024. godine, donijela je

**ODLUKU**

**o uspostavljanju saradnje između Opštine Nikšić i Opštine Melili, provincija Sirakuza – Italija**

**Član 1**

Izražavajući obostranu želju Opštine Nikšić i Opštine Melili za razvijanje saradnje i prijateljskih veza, ovom odlukom Opština Nikšić uspostavlja saradnju sa Opštinom Melili.

Saradnja Opštine Nikšić i Opštine Melili uspostaviće se u oblastima kulture, sporta, privrede, turizma, održivog razvoja, i u drugim oblastima od zajedničkog interesa.

**Član 2**

Ovlašćuje se predsjednik Opštine da u ime Opštine Nikšić potpiše Sporazum o saradnji između Opštine Nikšić i Opštine Melili.

**Član 3**

Ova odluka stupa na snagu osmog dana od dana objavljivanja u „Službenom listu Crne Gore – Opštinski propisi“.

Broj: 01-030-

Nikšić, \_\_\_\_\_\_\_\_. 2024. godine

Skupština opštine Nikšić

Predsjednik,

Nemanja Vuković, s. r.

**O b r a z l o ž e nj e**

**Pravni osnov**

Pravni osnov za donošenje ove odluke sadržan je u članu 189 stav 1 Zakona o lokalnoj samoupravi („Službeni list CG“, br. 2/18, 34/19, 38/20, 50/22 i 84/22), kojim je propisano da opštine mogu slobodno sarađivati sa lokalnim zajednicama i asocijacijama drugih zemalja, radi ostvarivanja zajedničkih interesa i udruživati se u regionalne i međunarodne organizacije lokalnih vlasti.

Članom 136 Statuta Opštine Nikšić („Službeni list CG – Opštinski propisi“, broj 31/18) propisano je da Opština ostvaruje saradnju sa drugim opštinama i gradovima u zemlji i inostranstvu u oblastima od zajedničkog interesa u skladu sa Ustavom i zakonom, a članom 38 stav 1 Statuta Opštine Nikšić, propisano je da Skupština u vršenju poslova iz svog djelokruga donosi odluke, rješenja, preporuke i druge akte.

**Razlog**

Polazeći od obostrane želje Opštine Nikšić i Opštine Melili, provincija Sirakuza – Italija, za uspostavljanje saradnje i prijateljskih veza, Opština Nikšić i Opština Melili će potpisati Sporazum o saradnji. Ovaj sporazum će se temeljiti na partnerskom odnosu i traženju mogućnosti u ostvarivanju interesa građana u svim oblastima života i rada sa nastojanjem da ta saradnja donese uzajamne koristi kako Opštini Nikšić, tako i Opštini Melili.

Melili je opština u Italiji u provinciji Sirakuza, u regiji Sicilija. Prema procjeni iz 2011, u opštini Melili je živjelo 13.076 stanovnika. Opština se nalazi na nadmorskoj visini od 254 m i ima površinu od 136,42 km2.

Melili ima drevno porijeklo, smješten je na prirodnoj terasi sa pogledom na more iznad zaliva Avgusta. Njeni građani uglavnom žive u glavnom dijelu opštine, dok je ostatak stanovništva raspoređen u oblastima Vilasmundo i Čita Đardino, kao i u brojnim okruzima raštrkanim širom teritorije opštine. Upravo u Vilasmundu glavni put koji prolazi kroz grad nosi ime crnogorske kraljice Jelene, supruge savojskog kralja Vitorija Emanuela III i kraljice Italije do 9. maja 1946. godine.

Važna destinacija koju ne smijemo izostaviti prilikom obilaska je Marina di Melili, renomirano primorsko ljetovalište koje se nalazi u dijelu obale koji spada u opštinski okrug. Sa druge strane, ljubitelji planina mogu da se popnu na plato planina Iblei i Klimiti, gde je priroda još uvek netaknuta. Među tradicionalnim događajima izdvajaju se: istorijski karnevali, ljetnji festivali u Melilesu, sa sportskim događajima, muzikom i folklorom kao i praznik zaštitnika San Sebastijano, koji se obilježava 4. maja, a u njemu se spajaju religioznost, folklor i tradicija, uključujući hiljade poklonika, osvešćujući ga tokom godina kao jedan od najsrdačnijih i najvažnijih pokroviteljskih festivala u čitavoj sicilijanskoj regiji.

Porijeklo opštine je veoma staro, o čemu svjedoče grupe sicilijanskih grobnica, iskopanih u stijeni i smještenih u blizini sadašnjeg istorijskog centra. Istorijsko-arhitektonsko nasljeđe obuhvata: baziliku San Sebastijana, koja je podignuta u drugoj polovini 18. vijeka, jedno od najpoznatijih svetilišta na Siciliji, matičnu crkvu San Nikolo, obnovljenu u 18. vijeku na ruševinama ranije postojeće crkve iz 13. vijeka, crkvu Svetog Duha ili Sakramenta i crkvu San Antonio, obje obnovljene u 18. vijeku nakon zemljotresa. U blizini se nalazi arheološko nalazište Megara Hiblea, drevni helenski „polis“ osnovan 729. godine prije nove ere. Urbani raspored je doživio duboku transformaciju sredinom 20. vijeka, nakon industrijalizacije područja, što je dovelo do rađanja novih naselja različitih od istorijskog centra, koji je zadržao svoj srednjovjekovni izgled, sa karakterističnim uličicama i stepenicama.

Kada je u pitanju ekonomija, primarni sektor je prisutan sa gajenjem žitarica, pšenice, povrća, stočne hrane, vinove loze, maslina, agruma i drugih voćaka i uzgojem goveda, ovaca, svinja, koza i konja. Sekundarni privredni sektor čine brojne kompanije koje posluju u sljedećim sektorima: prehrambena, građevinska, tekstilna, metaloprerađivačka industrija, hemijska industrija, proizvodnja rafinisanih naftnih derivata, vađenje kamena, pijeska i šljunka.

Imajući u vidu iznijeto, te mogućnosti koje se otvaraju jednom ovakvom saradnjom, predlažem Skupštini opštine Nikšić da donese odluku o uspostavljanju saradnje između Opštine Nikšić i Opštine Melili.

Služba za saradnju poslove predsjednika i informisanje

Rukovodilac

Marko Perućica, s.r.